ບັນດານັກວິທະຍາສາດ ຫວຽດນາມ-ລັດເຊຍ ຮ່ວມມືໃນຂົງເຂດຄົ້ນຄ້ວາ ໂລກຈັກກະວານເພື່ອຈຸດປະສົງສັນຕິພາບ
ທ່ານປະທານປະເທດຫວຽດນາມ ເຈືອງເຕິນຊາງ ຕ້ອນຮັບ
ນັກອະວະກາດລັດເຊຍ Vichtor Vaxilievich Gorbatco
(ພາບ:Nguyễn Khang – TTXVN)
ຕອນບ່າຍວັນທີ 21/7, ທີ່ການຕ້ອນຮັບນັກອະວະກາດລັດເຊຍ Vichtor Vaxilievich Gorbatco, ຜູ້ທີ່ກ່ອນນີ້ 35 ປີໄດ້ປະຕິບັດສຳເລັດຖ້ຽວບິນເຂົ້າໂລກຈັກກະວານກັບນັກອະວະກາດຫວຽດນາມ ຟ້າມຕວນ. ທ່ານປະທານປະເທດຫວຽດນາມ ເຈືອງເຕິນຊາງ ເນັ້ນໜັກວ່າ: ນີ້ແມ່ນຖ້ຽວບິນຄັ້ງທຳອິດຂອງຊາວຫວຽດນາມ ເຂົ້າໂລກຈັກກະວານໄດ້ກາຍເປັນເຫດການສຳຄັນໃນຊີວິດຂອງປະຊາຊົນ 2 ປະເທດ. ຖ້ຽວບິນດັ່ງກ່າວເປັນຂີດໝາຍສຳຄັນໃນການພັດທະນານ້ຳໃຈມິດຕະພາບທີ່ເປັນມູນເຊື້ອ ແລະ ການຮ່ວມມືຮອບດ້ານຫວຽດນາມ-ໂຊວ໋ຽດ ໃນເມື່ອກ່ອນ ແລະ ສະຫະພັນລັດເຊຍ ໃນປະຈຸບັນ. ທ່ານປະທານປະເທດຫວຽດນາມ ເຈືອງເຕິນຊາງ ສະເໜີບັນດານັກວິທະຍາສາດລັດເຊຍ ຕັ້ງໜ້າຊ່ວຍເຫຼືອເພື່ອໃຫ້ບັນດານັກວິທະຍາສາດຫວຽດນາມ ມີກາລະໂອກາດເພື່ອສຳພັດກັບຂົງເຂດຄົ້ນຄ້ວາໂລກຈັກກະວານ ເພື່ອຈຸດປະສົງສັນຕິພາບ.
ນັກອະວະກາດ Gorbatco ເນັ້ນໜັກວ່າ: ການຢ້ຽມຢາມຄັ້ງນີ້ກົງກັບໂອກາດສະເຫຼີມ ສະຫຼອງ 35 ປີແຫ່ງວັນບິນເຂົ້າໂລກຈັກກະວານ ຫວຽດນາມ-ໂຊວ໋ຽດ ທັງແມ່ນການສືບຖອດວິວັດແຫ່ງການຄົ້ນຄ້ວາໂລກຈັກກະວານຂອງ 2 ປະເທດ, ຜ່ານນັ້ນປະກອບສ່ວນ ເພີ່ມພູນຄູນສ້າງໃຫ້ສາຍພົວພັນຮ່ວມມືທີ່ເປັນມູນເຊື້ອ, ມິດຕະພາບຂອງປະຊາຊົນ 2 ປະເທດຫວຽດນາມ-ສະຫະພັນລັດເຊຍ.
(ແຫຼ່ງຄັດຈາກ VOV)